A unu ezzu fusile
A Salvator Ruiu

Appiccadu in su fumu accantu a su foghile
O de giaiu meu terribile fusile!

Tue a cazzas famosas movias unu die
Isfidende sos bentos, su randine, su nie.

Sutta su sole e trìulas, su tazzu e i sos campos
Tue vigilaias mandende ardentes lampos

Dai sas cannas lùghidas d’attarzu temperadu.
E in sos tranquillos seros dromias appoggiadu

A su brazzu pilosu de giaiu meu amadu,
Pili longu e barbudu, timidu e odiadu.

In sas nottes iscuras d’ennalzu, tottu tronos,
Tue faghias cun issu segretos chistionos,

A su truncu appoggiadu d’un ilighe foziu,
Intantu chi a muinos passende fit su riu.

E naraizis istorias d’amore e de vinditta
Chi si perdian’in s’alta, niedda, notte fritta.

Cantas cosas tue ischis, cantas cosas amaras!
Prite bezzu fusile a mie non mi naras,

Sos fattos ch’hasa idu sos fattos ch’has intesu
In Toloviscu in Ghirghine in sas Serras de Mesu?

Tue mudu in su fumu ruinzas e suspiras
Amentende sos buscos, pensende in cuddas iras

De odios sambenosos, pensende in cuddos gridos
De allegros cazzadores, pensende in sos feridos

Chelvos frucados, ruttos sambenosos in s’erba,
Intantu ch’arrivaiat d’appèddidos superba,

De sos canes pintados cudd’ira furibunda,
Traessende su buscu che pedra de fiunda.

Bramende tottu cussu, bramende su profumu
De s’aspridda det essere ingratu custu fumu

Ma ite cheres fàghere? non sempere giucundu
Su tempu est in custu birbante e falsu mundu.

Dromi fusile antigu, su tempus est passadu
De sas cazzas famosas. Su buscu fentomadu

Ue sa superb’abile frimaiat sos bolos
E lamentos d’amore faghian sos crabolos,

Ue cuntentu eniat cantende su pastore
Cun su tazzu, fuinde d’Austu su calore,

Ue, cando de nies si carrigat Bennalzu,
A s’ingrassa beniat su rustigu procalzu,

Distruttu l’ha s’istrale, distruttu l’ha sa serra!
Dromi fusile dromi, ca morta est custa terra.